Source: http://www.jogiforum.hu/hirek/35126
Timestamp: 2016-08-24 21:25:00
Document Index: 29402328

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Megszüntette az eljárást az alkotmánybíróság a bírák ügyében - A lengyel alkotmánybíróság nem illetékes az ügyben | hírek | Jogi Fórum
Címzett: Feladó: A lengyel alkotmánybíróság okafogyottá minősítette az új alkotmánybírák megválasztására vonatkozó panaszokat, és megszüntette az ezzel kapcsolatos eljárást - jelentette a lengyel közszolgálati televízió. Az alkotmánybíróság azzal indokolta döntését, hogy a heves belpolitikai vitát és külföldi bírálatokat kiváltó, az eljárás tárgyát képező parlamenti határozatok ügyében nem illetékes.
A lengyel kormány szóvivője ezt követően lezártnak minősítette a testület körüli vitát.
A szóban forgó határozatok ellen benyújtott panaszokat az alkotmánybíróság múlt csütörtökön zárt ajtók mögött tárgyalta meg. Az elvileg 15 tagú testületből 10 bíró volt jelen, vagyis azok a bírák, akik még a PO kormányzása idején lettek az alkotmánybíróság tagjai. A jelenlévők közül 3 bíró ellenezte a döntést, köztük volt Andrzej Rzeplinski, a testület elnöke is. A testület úgy ítélte meg, hogy a lengyel alkotmány értelmében csak a törvények alkotmányosságáról dönthet, az említett határozatok elbírálására viszont nem illetékes. Rafal Bochenek lengyel kormányszóvivő sajtóértekezletén örömének adott hangot, hogy az alkotmánybíróság körüli vita - mint fogalmazott - "véglegesen lezárult". "Az alkotmánybíróság helyesen lépett, a probléma megoldódott" - értékelte.